﻿

На основу члана 37. став 6. Закона о уређењу тржишта пољопривредних производа („Службени гласник РС”, број 67/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о изменама и допунама Уредбе о ванредној интервентној мери подршке произвођачима кондиторских производа за откуп млека у праху**

Објављено у „Службеном гласнику РС“ број 29/2023 од 13.04.2023. године

Члан 1.

У Уредби о ванредној интервентној мери подршке произвођачима кондиторских производа за откуп млека у праху („Службени гласник РСˮ, бр. 21/23 и 27/23), у члану 2. тачка 4) мења се и гласи:

„4) има важећу понуду за откуп млека у праху произведеног од млека домаћег порекла (у даљем тексту: млеко у праху), издату након 1. јануара 2023. године од стране млекаре регистроване за обављање делатности прераде млека и производње сирева, шифра делатности 10.51 (у даљем тексту: млекара) са писаном изјавом да прихвата ту понуду;ˮ.

Члан 2.

У члану 4. став 1. после тачке 1) додаје се тачка 1а), која гласи:

„1а) писана изјава произвођача кондиторских производа који подноси захтев, да прихвата понуду из тачке 1) овог става;ˮ.

Члан 3.

У члану 5. став 4. тачка 2) после речи: „подношењеˮ додаје се реч: „коначногˮ.

Члан 4.

У члану 6. став 3. мења се и гласи:

„Подносилац захтева за исплату може поднети један или више захтева за исплату у року из члана 5. став 4. тачка 2) ове уредбе.ˮ

Члан 5.

У члану 9. став 2. мења се и гласи:

„Захтев за исплату подршке поднет од стране лица коме решењем није одобрено право на подршку, преурањен и неблаговремен захтев, директор Управе одбацује без разматрања.ˮ

Члан 6.

У члану 10. став 1. мења се и гласи:

„Корисник подршке остварује право на подршку у складу са овом уредбом у износу који представља разлику између цене млека у праху из понуде из члана 4. став 1. тачка 1) ове уредбе и цене млека у праху на референтном тржишту Европске уније на дан издавања одобрене понуде, а највише до 710 динара по килограму откупљеног млека у праху.ˮ

Члан 7.

Ова уредба ступа на снагу даном објављивања у „Службеном гласнику Републике Србијеˮ.

05 број 110-3260/2023

У Београду, 12. априла 2023. године

**Влада**

Председник,

**Ана Брнабић,** с.р.